-1 Es classifiquen com a cooperatives d'habitatge les que tenen per objecte procurar habitatges, serveis o edificacions complementàries a llurs socis, exclusivament, organitzar-ne l'ús pel que fa als elements comuns i regular-ne l'administració, la conservació i la millora.
-2 Les cooperatives d'habitatge poden adquirir, parcel·lar i urbanitzar terrenys i, en general, desenvolupar totes les activitats necessàries per a complir llurs objectius socials.
-3 Les cooperatives d'habitatge poden tenir com a objectiu la rehabilitació d'habitatges, de locals i d'edificacions i instal·lacions i instal·lacions complementàries per a destinar-los a llurs socis.
També poden tenir com a objectiu la construcció d'habitatges per a cedir-los als socis mitjançant el règim d'ús i fruïment, ja siguin per a ús habitual i permanent, ja siguin per a descans o vacances, ja siguin destinats a residències per a persones de la tercera edat o amb disminució.
-4 Cap persona no pot ésser simultàniament, a la mateixa comarca, titular de més d'un habitatge o local de promoció cooperativa, llevat dels casos en què la condició de família nombrosa faci necessària la utilització de dos habitatges, sempre que puguin constituir una unitat vertical o horitzontal.
-5 Els ens públics, les cooperatives i les entitats sense ànim de lucre mercantil que necessitin locals per a desenvolupar llurs activitats poden ésser socis de les cooperatives d'habitatge.
No afecta a aquestes entitats la prohibició que estableix l'apartat 4.
-6 La cooperativa pot adjudicar i cedir als socis, mitjançant qualsevol títol admès en dret, la plena propietat o el ple ús dels habitatges, els locals o les instal·lacions i edificacions complementàries.
Si en manté la propietat, els estatuts socials han d'establir les normes d'ús i els drets i les obligacions dels socis i de la cooperativa, i poden regular la possibilitat que el dret d'ús de l'habitatge o el local sigui cedit a socis d'altres cooperatives d'habitatge que tinguin establerta aquesta modalitat o sigui permutat amb aquests.
-7 Les cooperatives d'habitatge poden alienar o llogar a tercers no socis els locals i les instal·lacions i edificacions complementàries de llur propietat, però no pas els habitatges.
-8 Cap persona no pot desenvolupar simultàniament el càrrec de membre del Consell Rector ni el d'Interventor de Comptes en més d'una cooperativa d'habitatge.
Els membres del Consell Rector no poden rebre en cap cas remuneracions o compensacions per l'exercici del càrrec, sens perjudici de llur dret a ésser rescabalats de les despeses que aquest els origini.
-9 Una cooperativa d'habitatge no es pot dissoldre fins que no ha transcorregut un mínim de cinc anys, o un termini superior si ho indiquen els estatuts o ho exigeixen els convenis de col·laboració amb entitats públiques, des de la data de concessió de la qualificació definitiva, o del document que legalment la substitueixi, o des de la darrera promoció que hagi fet; si no ha fet cap promoció, no es pot dissoldre abans dels tres anys d'haver estat constituïda.
-10 Les cooperatives d'habitatge han d'observar, quant als excedents, les regles següents:
a) Han d'aplicar els percentatges següents, no obstant el que disposa l'article 59, per a la formació i l'ampliació del Fons de Reserva i del Fons d'Educació i Promoció Cooperativa:
Sobre el preu total del pis, dels locals o de les edificacions complementàries, inclosos el terreny, la urbanització, la construcció i les despeses generals, un percentatge no inferior al dos per cent, calculat sobre un preu base que en cap cas no pot ésser inferior al que resulti d'aplicar els mòduls que siguin fixats per als habitatges de protecció oficial o de règim similar.
En els processos de rehabilitació, un percentatge de l'u per cent sobre el pressupost dels treballs de rehabilitació.
Quan venguin solars urbanitzats a altres cooperatives, a ens públics o a entitats sense ànim de lucre, un percentatge del zero coma vint-i-cinc per cent sobre el preu de venda.
b) S'ha d'aplicar al Fons de Reserva el setanta-cinc per cent de la quantitat que resulti de la detracció dels percentatges fixats per la lletra a) i s'ha de dedicar el vint-i-cinc per cent restant al Fons d'Educació i Promoció Cooperativa.
-11 El Fons de Reserva, que té una funció semblant a la d'un fons d'inversió, ha d'ésser utilitzat, principalment, per a alguna o algunes de les finalitats següents:
a) Sufragar els costos que pugui originar la creació de sòl urbà, tant si és creat per la mateixa cooperativa com si ho és amb la col·laboració d'altres cooperatives, de corporacions locals, de l'Institut Català del Sòl o de les societats mixtes que siguin creades a aquest fi.
Es classifiquen com a cooperatives d'habitatge les que tenen com a objecte procurar, exclusivament per als seus socis, habitatges, serveis o edificacions complementàries, així com organitzar-ne l'ús pel que fa als elements comuns i regular-ne l'administració, la conservació i les millores.
Simultàniament, i a la mateixa comarca, cap persona, llevat que es tracti d'una societat cooperativa, no pot ésser titular de més d'un habitatge de promoció cooperativa.
Se n'exceptuen aquells supòsits en els quals, per la condició de família nombrosa, sigui necessària la utilització de dos habitatges.
L'ús dels habitatges pot ésser adjudicat i cedit als socis mitjançant qualsevol títol admès en dret.
Quan la cooperativa mantingui la propietat, els Estatuts socials han d'establir les normes en què han d'ajustar-se.
Per a la formació i creixement del Fons de Reserva i del Fons de Formació i Promoció Cooperativa, aquestes cooperatives, en lloc del que preveu l'article 59 d'aquesta Llei, han d'aplicar sobre el preu total del pis, inclosos el terreny, la urbanització, la construcció, les despeses generals, etc., un percentatge que no ha d'ésser inferior al dos per cent.
En cap cas, el preu base per a calcular aquesta quantitat no ha d'ésser inferior al que resulti d'aplicar els mòduls fixats per als habitatges de protecció oficial o règim similar que es puguin establir en el futur.
La quantitat que resulti de la detracció dels percentatges indicats s'ha d'aplicar, en el seu setanta-cinc per cent, al Fons de Reserva, i el vint-i-cinc per cent restant s'ha de dedicar al Fons d'Educació i Promoció Cooperativa.
El Fons de Reserva així constituït que realitza una funció semblant a la d'un fons d'inversió, serà utilitzat, principalment, per a alguna o algunes de les finalitats següents:
a) Sufragar els costos que es puguin originar en la creació de sòl urbà, ja sigui per la mateixa cooperativa o amb la col·laboració d'altres cooperatives i corporacions locals, l'Institut Català del Sòl o les societats mixtes que es puguin crear per a aquest fi.
b) Crear reserva de sòl per a futures promocions o el desenvolupament per fases d'una promoció.
c) Cobrir necessitats d'autofinançament que es puguin produir entre les aportacions dels socis i l'obtenció dels préstecs hipotecaris.
d) Finançar aquelles promocions que puguin ésser adjudicades en règim de lloguer.
Els acords d'utilització han de preveure les condicions de la inversió.